Morten Bødskov (S), 2013-05-21:
Tak for det, formand.
Med beslutningsforslaget lægges der op til, at regeringen skal genfremsætte et lovforslag, der stammer helt tilbage fra 2003, og som man dengang selv var med til at fremsætte.
Forslaget, som jo altså blev fremsat for godt 10 år siden, gik ud på at ændre den såkaldte rockerlov.
Lovforslaget blev godt nok fremsat, men det blev aldrig førstebehandlet, og det gjorde det ikke, fordi det gav anledning til en række principielle spørgsmål om forholdet til grundloven og til menneskerettighederne.
Regeringen kan af samme grund ikke støtte det fremsatte beslutningsforslag.
Betyder det så, at der ikke sker noget, når det handler om indsatsen mod rocker-bande-miljøet?
Nej, det betyder det ikke.
Eksempelvis har landet fået en ny regering, som har løftet indsatsen mod rocker-bande-grupperinger til det stærkeste niveau nogen sinde.
Bekæmpelsen af rocker-bande-grupperingernes afstumpede kriminalitet har absolut topprioritet for regeringen og selvfølgelig også for mig som justitsminister.
Jeg har ved flere lejligheder redegjort for regeringens mange initiativer og også for politiets enorme indsats på området, senest under den forespørgselsdebat, vi havde her i salen den 7. maj.
Som jeg også fortalte ved den lejlighed, har jeg bedt mine embedsmænd om fremadrettet sammen med politiet, anklagemyndigheden og kriminalforsorgen at overveje initiativer, der skal sikre, at alle involverede myndigheder også fremover er bedst muligt rustet til at håndtere udfordringerne med rocker-bande-grupperingerne.
Der vil være tale om en bred gennemgang, hvor der som sagt ikke skal være nogen hellige køer.
Jeg har således bedt om, at man bredt ser på politiets efterforskningsredskaber, strafniveauer, afsoningsvilkår og på reglerne om udgang og prøveløsladelse for rockere og bandemedlemmer samt på politiets redskaber i øvrigt, herunder jo altså også reglerne om visitationszoner og zoneforbud, ligesom der også vil blive set på mulighederne efter planlovgivningen.
Som ansvarlig justitsminister er jeg selvfølgelig meget optaget af at bekæmpe rocker-bande-kriminaliteten.
Jeg tror, det står klart for enhver, at også politiet yder en meget stor indsats på området.
Helt generelt har bekæmpelsen af rocker-bande-kriminaliteten igennem flere år jo været et af de højest prioriterede indsatsområder for dansk politi, og også i 2013 er indsatsen mod rockerne og banderne udpeget som et nationalt indsatsområde for dansk politi, og det er med god grund.
Det er Rigspolitiet, der varetager den overordnede koordination af politiets samlede indsats mod rocker- og bandekriminaliteten.
Rigspolitiets overordnede strategi for området bygger selvfølgelig på en koordineret, målrettet og flerstrenget indsats, som har til formål at stresse banderne og lægge maksimalt pres på de enkelte bandemedlemmer fra enhver tænkelig vinkel.
Rigspolitiets strategi for området er forankret i en fortrolig national operationsplan, hvor de enkelte elementer i indsatsen på området er beskrevet.
Det gælder lige fra den løbende indhentning af efterretninger til det forebyggende og også tryghedsskabende arbejde, og det gælder lige fra første indsats ved sammenstød og konfrontationer til sikring af resultater i efterforskningen og selvfølgelig også retsforfølgningen.
Den nationale operationsplan er selvfølgelig et dynamisk arbejdsredskab for politiet, som skal sikre, at politiets overordnede indsats på området løbende både koordineres og tilpasses.
Rigspolitiets strategi for området ligger derudover vægt på nøje at koordinere samarbejdet med andre relevante aktører, herunder SKAT og de enkelte kommuner, eksempelvis har SKAT og politiet jo som bekendt igennem en årrække samarbejdet om at ramme rocker- og bandemedlemmerne på det økonomiske udbytte af deres kriminalitet.
Jeg må sige, at det bør fremstå tydeligt for enhver, at den massive indsats kan mærkes.
Tallene taler deres tydelige sprog.
I første kvartal blev der således i relation til rocker-bande-miljøet varetægtsfængslet 112 personer, ligesom der blev rejst 644 sigtelser mod i alt 505 personer.
Samtidig blev der foretaget langt over 2.000 visitationer i de etablerede visitationszoner og beslaglagt et stort antal skydevåben.
Det er jo selvfølgelig samtidig helt afgørende for mig at sikre, at politiet, anklagemyndigheden og kriminalforsorgen også fremover er bedst muligt rustet til at håndtere udfordringerne med rocker- og bandegrupperingerne.
Det er også derfor, at vi fra regeringens side fra starten har iværksat en hel række initiativer på området.
Først og fremmest har den samlede indsats mod rocker- og bandemiljøet og den kriminalitet, der udspringer heraf, fået et væsentligt løft med en meget bred flerårsaftale for politiets og anklagemyndighedens økonomi, som vi jo indgik her for halvandet års tid siden.
Med den her aftale er der som bekendt blevet afsat midler til at fastholde den intensiverede indsats til bekæmpelse af rocker-bande-kriminaliteten, der er forankret i det, vi kalder Task Force Øst.
Derudover blev den nye fleksible Task Force Vest, som er placeret i Horsens, etableret, ligesom der blev afsat midler til at gennemføre en ny målrettet indsats mod rocker-bande-miljøets rekrutteringsbaser i de særlig udsatte boligområder.
Jeg vil også fremhæve aftalen her fra sidste efterår, hvor vi altså lavede en aftale om kriminalforsorgens økonomi.
Med den aftale blev der sikret 48 nye pladser til de negativt stærke indsatte, som de kaldes, i en afdeling, der bliver etableret i Statsfængslet Østjylland, og som altså lige nu er under etablering.
Med de her nye 48 pladser sker der et væsentligt løft i mulighederne for at håndtere de sikkerhedsmæssige udfordringer, som rocker- og bandemedlemmerne giver internt i vores fængsler.
Dertil kan man sige, at aftalen også rummer en skærpet indsats mod indsmugling af narko.
Og den rummer bedre muligheder for en opdeling af vores afdelinger, ikke mindst rummer den også muligheder for etableringen af 200 nye pladser ud over de 48, jeg allerede har omtalt.
Derudover har regeringen også for nylig fremsat et lovforslag, der bl.a. skal udvide anvendelsesområdet for hemmelige ransagninger.
Hvis forslaget bliver vedtaget – jeg håber på bred opbakning her i Folketinget –
vil politiet fremover have langt bedre muligheder for at efterforske og slå ned på den organiserede kriminalitet.
Jeg vil også nævne behandlingen af sager om prøveløsladelse, hvor regeringen har taget initiativ til, at de relevante myndigheder fremover vil arbejde endnu tættere sammen for at undgå, at de – i gåseøjne – forkerte prøveløslades.
Det er således af væsentlig betydning, at kriminelle med tilknytning til rocker-bande-miljøet ikke prøveløslades, hvis der er en særlig grund til at frygte, at de på fri fod vil begå ny kriminalitet.
Fremover vil kriminalforsorgen høre politiet i alle sager om prøveløsladelse af kriminelle med tilknytning til rocker- og bandemiljøet.
Når man også inddrager politiets viden, får kriminalforsorgen et mere fyldestgørende grundlag for at vurdere, om prøveløsladelse ikke er tilrådeligt.
Så lad mig slutte med igen at understrege, at regeringens linje over for rocker- og bandemiljøet fra dag et har været meget klar.
Det er en absolut topprioritet for regeringen.
Regeringen har iværksat en hel række initiativer, som har sikret, at indsatsen over for rockere og bander er løftet markant og altså er på det stærkeste niveau nogen sinde.
Som nævnt har jeg desuden fremadrettet bedt mine embedsmænd sammen med politiet, anklagemyndigheden og kriminalforsorgen at overveje initiativer, der kan sikre og skal sikre, at alle involverede myndigheder også fremover er bedst muligt rustet til at håndtere udfordringerne med rocker- og bandegrupperingerne.
Der vil som sagt være tale om en bred gennemgang af hele området, hvor indgangen er, at der ikke skal være nogen hellige køer, fordi regeringen vil sikre, at det massive pres, der er nu på rocker-bande-miljøet, til stadighed bliver lagt på rocker- og bandemiljøet.
Tak for ordet.